বিশ্বকাপ ক্রিকেট উপলক্ষে রাজধানীজুড়ে চলছে উৎসবমুখর পরিবেশ। গত পরশু আনুষ্ঠানিক উদ্বোধন হলেও আজ মাঠে শুরু হচ্ছে মূল লড়াই। রাজধানীতে যখন বিশ্বকাপ নিয়ে তুমুল উন্মাদনা তখন মাথাচাড়া দিয়ে উঠেছে অশুভও। প্রশাসনিক কর্তাব্যক্তিরা বিশ্বকাপ উপলক্ষে নিরাপত্তার চাদরে মুড়িয়ে দেওয়ার দাবি করলেও এর মধ্যেই তৎপর রয়েছে ছিনতাইকারীচক্র। নগরবাসীর বিশ্বকাপ  ব্যস্ততার সুযোগ নিচ্ছে পেশাদার ছিনতাইকারীরা। গত ১৮ দিনেই তাদের হাতে নিহত হয়েছেন চারজন, আহত হয়েছেন অর্ধশতাধিক নগরবাসী। এ সবই পত্রিকায় প্রকাশিত তথ্য। এর বাইরেও ঘটনা যে ঘটেনি তা কে বলতে পারে! চার স্তরের নিরাপত্তার ফোকর গলে আধা মাসে এতগুলো ছিনতাই ঘটে যাওয়ায় নগরবাসীও উদ্বিগ্ন।  সাধারণত ভুক্তভোগী আহত হলে বা মামলা হওয়ার পর ছিনতাইয়ের ঘটনাগুলো প্রকাশ পায়। এসব ঘটনার তদন্তে নিয়োজিত পুলিশ কর্মকর্তারাও স্বীকার করেছেন পেশাদার ছিনতাইকারীরা এখন সক্রিয় হয়ে উঠেছে। আতঙ্ক ছড়াতে তারা হত্যা ও জখম করছে। ঘটনা দেখে মনে হচ্ছে  বিশ্বকাপ উপলক্ষে রাজধানীর ছিনতাইকারীরাও নিয়েছে বিশেষ প্রস্তুতি।  অবশ্য ঢাকা মহানগর পুলিশ (ডিএমপি) কমিশনার বেনজীর আহমেদ সাম্প্রতিক ঘটনাকে বিচ্ছিন্ন অভিহিত করে বলেন, ঘটনার সঙ্গে সঙ্গেই তদন্ত করে ব্যবস্থা নেওয়া হচ্ছে। বিশ্বকাপ উপলক্ষে অপরাধীরা যেন সক্রিয় হয়ে উঠতে না পারে সে জন্য পুলিশ সজাগ আছে। চার স্তরের বিশেষ নিরাপত্তার পাশাপাশি রাজধানীর সর্বত্রই নিরাপত্তা জোরদার করা হয়েছে। ডিএমপি কমিশনার জানান, ছিনতাইকারীসহ সব ধরনের অপরাধীর ওপর বিশেষ গোয়েন্দা নজরদারি আছে। অপরাধীদের তৎপরতার বিষয়ে নগরবাসীকে পুলিশের  কাছে তথ্য জানিয়ে সহযোগিতা গ্রহণের আহ্বান জানান তিনি।  গত বুধবার ভোরে গেণ্ডারিয়ার এস কে দাশ রোডে ছিনতাইকারীর ছুরিকাঘাতে নিহত হন শ্যামবাজারের কাঁচামাল ব্যবসায়ী চুন্নু মিয়া। একই সময় সায়েদাবাদে ছিনতাইকারীরা মধু মিয়া নামের এক রোলিং মিলের শ্রমিককে হত্যা করে। মামলার তদন্ত কর্মকর্তা, গেণ্ডারিয়া থানার উপপরিদর্শক মনিরুজ্জামান জানান, ব্যবসায়ী চুন্নু যাত্রাবাড়ী থেকে মালামাল কিনে বাসায় ফিরছিলেন। সূত্রাপুরের আর এম দাস রোডে তাঁর বাসার কাছাকাছি এলাকায় স্থানীয় তিন ছিনতাইকারী তাঁকে আক্রমণ করে। আঘাত করে টাকা ছিনিয়ে নেওয়ার  সময় চুন্নু ছিনতাইকারীদের বলেন, আমি তোদের চিনে ফেলেছি। আর এ কারণেই হত্যার উদ্দেশ্যে চুন্নুর বুকসহ শরীরের বিভিন্ন জায়গায় চারটি ছুরিকাঘাত করে ছিনতাইকারীরা। মামুন নামের এক ছিনতাইকারী গ্রেপ্তার হওয়ার পর বৃহস্পতিবার আদালতে স্বীকারোক্তিমূলক জবানবন্দি দিয়েছে।  মধু মিয়া হত্যা মামলার তদন্ত কর্মকর্তা ও যাত্রাবাড়ী থানার উপপরিদর্শক বোরহানউদ্দিন কালের কণ্ঠকে জানিয়েছেন, ঘটনার দিনই গ্রেপ্তার করা হয় বাবর ওরফে বাবু ওরফে রবিন এবং রাব্বী নামে দুই পেশাদার ছিনতাইকারীকে। গত বৃহস্পতিবার রাব্বী আদালতে স্বীকারোক্তিমূলক  জবানবন্দি দেয়। রবিনকে পাঁচ দিনের রিমান্ডে নিয়ে জিজ্ঞাসাবাদ করছে পুলিশ। সে যাত্রাবাড়ী, সায়েদাবাদ ও ধলপুর এলাকার একটি ছিনতাইকারী দলের দলনেতা। তার বিরুদ্ধে স্থানীয় থানায় অনেক মামলা রয়েছে। নাম পরিবর্তন করে সে ছিনতাই চালিয়ে যাচ্ছে। জিজ্ঞাসাবাদে পুলিশ আরো জেনেছে_সম্প্রতি এ চক্রটি সক্রিয় হয়ে উঠেছে।  গত ১৩ ফেব্রুয়ারি রবিবার দুপুরে ব্যাংকে টাকা জমা দিতে যাওয়ার সময় ছিনতাইকারীদের গুলিতে মধ্য বাড্ডায় চালের আড়তের ব্যবস্থাপক শামসুল ইসলাম নিহত এবং দয়াগঞ্জে ব্যবসায়ী আবদুল হক নামের আরেক ব্যবসায়ী আহত হন। উভয় ঘটনায় ছিনতাইকারীরা  ৩৫ লাখ টাকা ছিনিয়ে নিয়েছে। ওই দিন ভোরেই উত্তর বাড্ডায় ছিনতাইকারীর ছুরিকাঘাতে সোহাগ নামের এক প্রাইভেট কার চালক আহত হন। শামসুল হক হত্যা মামলার তদন্ত কর্মকর্তা ও বাড্ডা থানার পরিদর্শক (তদন্ত) শাহাদাৎ হোসেন গতকাল শুক্রবার কালের কণ্ঠকে বলেন, ওই দিনই সালেক, জামাল ও আলমগীর নামের তিন ছিনতাইকারীকে গ্রেপ্তার করা হয়। দুজন আদালতে স্বীকারোক্তিমূলক জবানবন্দি দিয়েছে। ছিনতাই মিশনে ছিল আটজন। শহরের বিভিন্ন এলাকায় ছিনতাই করাই তাদের পেশা। অন্য আসামিদের গ্রেপ্তারের চেষ্টা চলছে।  ১১ ফেব্রুয়ারি রাতে খিলগাঁও রu200c্যাব অফিসের  কাছে ছিনতাইকারীদের গুলিতে আসাদুজ্জামান শান্ত নামের এক যুবক আহত হন। রফিকুল ইসলাম নামের স্থানীয় এক বাসিন্দা কালের কণ্ঠকে বলেন, এলাকায় রu200c্যাব অফিস থাকা সত্ত্বেও খিলগাঁও তালতলা এলাকায় প্রায়ই ছিনতাইয়ের ঘটনা ঘটে। গত ৮ ফেব্রুয়ারি মগবাজারের মীরেরবাগের একটি ছিনতাইকারীচক্র বোমা বানাতে গেলে বিস্ফোরণের ঘটনা ঘটে। ঘটনাস্থল থেকে তিন নারীকে গ্রেপ্তার করে পুলিশ। তারা পুলিশকে জানায়, তিন সহযোগী ছিনতাইকারী ফার্মগেট ও মগবাজার এলাকায় ছিনতাই করতে বোমা বানাচ্ছিল। গত সোমবার সকালে ধানমণ্ডির ৩/১ নম্বর রোডের ৫৩ নম্বর বাড়িতে ইত্যাদি  জেনারেল স্টোর নামের একটি প্রতিষ্ঠানে ঢুকে ব্যবসায়ী আসাদুজ্জামানকে অস্ত্রের মুখে জিন্মি করে ছয় লাখ টাকা ছিনিয়ে নিয়ে যায় ছিনতাইকারীরা। ৪ ফেব্রুয়ারি রাতে বাড্ডার সাঁতারকুল এলাকায় এক ব্যবসায়ীর বাড়িতে অস্ত্রের মুখে জিম্মি করে ২৪ ভরি স্বর্ণালংকার, সাড়ে চার লাখ টাকা এবং মালামাল লুট করে সন্ত্রাসীরা। ৩ ফেব্রুয়ারি উত্তরায় ব্যাংক থেকে চার লাখ টাকা তুলে ব্যবসাপ্রতিষ্ঠানে ফেরার পথে ছিনতাইকারীদের গুলিতে নিহত হন ব্যবসায়ী আইয়ুব আলী।  মোটরসাইকেল সাবধান!  পুলিশের তথ্য অনুযায়ী রাজধানীতে প্রতি মাসে ৩০০ থেকে ৪০০  মোটরসাইকেল খোয়া যায়। এর বেশির ভাগই চুরি হয়। তবে সম্প্রতি ঘটনায় দেখা গেছে, মোটরসাইকেল ছিনতাইও বেড়েছে। এক মাসে রাজধানীতে গুলি ও ছুরিকাঘাত করে ছয়টি মোটরসাইকেল ছিনতাই ঘটনা ঘটেছে। গত মঙ্গলবার ভোরে সংসদ ভবন এলাকা থেকে আবদুর কাদের নামের এক ব্যক্তিকে ছুরিকাঘাত করে মোটরসাইকেল নিয়ে গেছে ছিনতাইকারীরা। ১২ ফেব্রুয়ারি রাতে বঙ্গবাজার কর্মচারী হাসপাতালের সামনে আরমান রশিদ নামের এক কাপড় ব্যবসায়ীকে গুলি করে মোটরসাইকেল ছিনিয়ে নিয়েছে ছিনতাইকারীরা। ১০ ফেব্রুয়ারি রাতে বাংলাদেশ প্রকৌশল ও প্রযুক্তি বিশ্ববিদ্যালয়ের (বুয়েট) কাছে  সন্ত্রাসীরা মোহাম্মদ জসিম নামের এক ব্যবসায়ীকে গুলি করে মোটরসাইকেল ছিনিয়ে নিয়েছে। ৩ ফেব্রুয়ারি ভোরে শাহজাহানপুরে আনোয়ার হোসেন আয়নাল নামের এক ব্যবসায়ীকে গুলি করে এবং ২ ফেব্রুয়ারি রাতে পল্লবী এলাকায় টুটুল মাহমুদ নামের আরেক ব্যবসায়ীকে ছুরিকাঘাত করে দুটি মোটরসাইকেল নিয়ে যায় ছিনতাইকারীরা। এর আগে ৭ জানুয়ারি রাতে ইডেন কলেজের সামনে আফজাল হোসেন নামের এক যুবককে গুলি করে মোটরসাইকেল ছিনিয়ে নিয়েছে সন্ত্রাসীরা।